b'\n_START_ARTICLE_\nLing Jihua\n_START_SECTION_\nKarriere\n_START_PARAGRAPH_\nLing kom fra en kommunistisk politikers familie som gav alle sine tre s\xc3\xb8nner navn som var knyttet til kommunistiske n\xc3\xb8kkelord p\xc3\xa5 deres tid. Navnet Jihua betyr \xc2\xabplanlegging\xc2\xbb._NEWLINE_I 1973 ble han som mange andre unge kinesere sendt til feltarbeid p\xc3\xa5 landsbygden under kulturrevolusjonen. i 1975 ble han medlem av den kinesiske kommunistiske ungdomsliga i Pinglu, og ble etter kort tid fylkeskomiteens sekret\xc3\xa6r. Han ble medlem av kommunistpartiet i 1976. I desember 1978 ble han overf\xc3\xb8rt til partikomiteen for prefekturet Yuncheng, og i 1979, som 23-\xc3\xa5ring, ble han engasjert i ungdomsligaens nasjonale propagandakomite._NEWLINE_Han studerte ved Hunanuniversitetet og fra 1983 studerte han politisk utdanning ved Den kinesiske ungdoms politiske akademi. I juli 1985 ble Ling nestsjef for teoriseksjonen ved ungdomsligaens propagandadepartment. P\xc3\xa5 den tid var Hu Jintao lederen for den kommunistiske ungdomsliga. Ling fikk gjennom \xc3\xa5rene en rekke h\xc3\xb8yere embeder i ungdomsligaen: Kontorsjef for sentralsekretariatet, visedirekt\xc3\xb8r for sentralkomiteens sentralbyr\xc3\xa5, sjefredakt\xc3\xb8r for  Den kommunistiske ungdomsliga og direkt\xc3\xb8r for propagandadepartmentet._NEWLINE_Etter ti \xc3\xa5r i ungdomsligaen ble Ling Jihua i desember 1995 overf\xc3\xb8rt til generalbyr\xc3\xa5et for det kinesiske kommunistpartis sentralkomite, og ble der leder for forskningsbyr\xc3\xa5ets tredje gruppe. I desember 1999 ble han visedirekt\xc3\xb8r for partiets generalbyr\xc3\xa5. Senere var han ogs\xc3\xa5 viseminister for generalbyr\xc3\xa5et fot Statsr\xc3\xa5dets statskommisjon for reform av offentlig sektor, og direkt\xc3\xb8r for Hu Jintaos kontor._NEWLINE_Den 19. september 2007 etterfulgte han Wang Gang som direkt\xc3\xb8r for generalkontoret for kommunistpartiets sentralkomite. Den 31. august 2012 ble han flyttet fra dette embede til stillingen som leder for partiets forente arbeidsfrontsdepartement - en viktig, men likefullt vesentlig mindre sentral, stilling. Dette skjedde etter at det ble alment kjent at hans s\xc3\xb8nn, Ling Gu, hadde r\xc3\xa5kj\xc3\xb8rt og krasjet med sin toseters Ferrari Spider 458 i mars p\xc3\xa5 en motorvei i Beijing, og hadde forulykket og alvorlig skadet sine to \xc2\xabhalvnakne\xc2\xbb kvinnelige passasjerer.'